ງານວາງສະແດງຮູບພາບ ພາຍໃຕ້ຫົວຂໍ້ “ໄມຕີຈິດມິດຕະພາບຕຳຫຼວດປະຊາຊົນລາວ-ຫວຽດນາມ”ສະເຫຼີມສະຫຼອງ 60 ປີ ແຫ່ງວັນຊ່ຽວຊານປ້ອງກັນຄວາມສະຫງົບຫວຽດນາມ ປະຈໍາລາວແລະ 60 ປີ ແຫ່ງວັນສ້າງຕັ້ງກໍາລັງປ້ອງກັນຄວາມສະຫງົບປະຊາຊົນລາວ
ວັນທີ 19/03/2021 ທີ່ ຫໍພິພິຕະພັນຕຳຫຼວດນະຄອນຫຼວງຮ່າໂນ້ຍ, ກະຊວງຕຳຫຼວດຫວຽດນາມ ໄດ້ຈັດງານວາງສະແດງຮູບພາບ ເນື່ອງໃນໂອກາດສະເຫຼີມສະຫຼອງ 60 ປີ ແຫ່ງວັນຊ່ຽວຊານປ້ອງກັນຄວາມສະຫງົບຫວຽດ ນາມ ປະຈໍາລາວ (ວັນທີ 22/03/1961-22/032021) ແລະ 60 ປີແຫ່ງວັນສ້າງຕັ້ງກໍາລັງປ້ອງກັນຄວາມສະຫງົບປະຊາຊົນລາວ (ວັນທີ 05/04/1961-05/04/2021), ເຂົ້າຮ່ວມງານວາງສະແດງມີ ສະຫາຍ ເລ ເຕີ່ນ ເຕີ້ຍ, ກໍາມະການສູນກາງພັກກອມມູນິດຫວຽດນາມ, ຮອງລັດຖະມົນຕີກະຊວງຕຳຫຼວດຫວຽດນາມ ແລະ ສະຫາຍ ແສງເພັດ ຮຸ່ງບຸນຍວງ, ເອກອັກຄະລັດຖະທູດວິສາມັນຜູ້ມີອຳນາດເຕັມແຫ່ງ ສປປ ລາວ ປະຈຳ ສສ ຫວຽດນາມ, ສະຫາຍ ບຸຍ ເຈື່ອງ ຢາງຮອງຫົວໜ້າຄະນະໂຄສະນາສຶກສາສູນກາງພັກກອມມູນິດຫວຽດນາມ, ສະຫາຍ ຕາ ກວາງ ດົງ ຮອງລັດຖະມົນຕີ ກະຊວງວັດທະນະທຳ, ກິລາ ແລະ ທ່ອງທ່ຽວ ພ້ອມດ້ວຍແຂກຖືກເຊີນຈາກບັນດາກະຊວງ, ອົງການຈັດຕັ້ງທຽບເທົ່າກະຊວງ, ກົມກອງ ແລະ ພະນັກງານ, ນັກສຶກສາລາວທີ່ກຳລັງສຶກສາຢູ່ໂຮງຮຽນຕຳຫຼວດ ເຂົ້າຮ່ວມຢ່າງພ້ອມພຽງ.
ກ່າວເປີດພິທີໂດຍ ສະຫາຍ ເລ ເຕີ່ນ ເຕີ້ຍ, ກໍາມະການສູນກາງພັກກອມມູນິດຫວຽດນາມ, ຮອງລັດຖະມົນຕີກະຊວງຕຳຫຼວດຫວຽດນາມ ຊຶ່ງສະຫາຍໄດ້ຍົກໃຫ້ເຫັນເຖິງເນື້ອໃນ ແລະ ຄວາມໝາຍຄວາມສໍາຄັນຂອງການຈັດງານວາງສະແດງຮູບພາບໃນຄັ້ງນີ້ ລວມທັງຄວາມໝາຍຄວາມສໍາຄັນຂອງສອງວັນປະຫວັດສາດຂອງສອງຊາດ ກໍຄືຂອງສອງກໍາລັງ ຫວຽດນາມ-ລາວ ລາວ-ຫວຽດນາມ ທີ່ມີມູນເຊື້ອການພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານມາແຕ່ດົນນານ ແລະ ນັບມື້ໄດ້ຮັບການເພີ່ມພູນຄູນສ້າງໃຫ້ຂຽວສົດງົດງາມຂຶ້ນເລື້ອຍໆ.
ພາຍຫຼັງທີ່ໄດ້ທ່ຽວຊົມບັນດາຮູບພາບການເຄື່ອນໄຫວຂອງສອງກໍາລັງຕໍາຫຼວດລາວ-ຫວຽດນາມ, ຫວຽດ ນາມ-ລາວ ທີ່ນໍາມາວາງສະແດງແລ້ວ ສະຫາຍ ແສງເພັດ ຮຸ່ງບຸນຍວງ, ເອກອັກຄະລັດຖະທູດວິສາມັນຜູ້ມີອຳນາດເຕັມແຫ່ງ ສປປ ລາວ ປະຈຳ ສສ ຫວຽດນາມ ກໍໄດ້ສະແດງຄວາມຮູ້ສຶກຂອງຕົນ ແລະ ລົງນາມໃນປື້ມລະນຶກຄວາມຊົງຈໍາວ່າ: “ຂ້າພະເຈົ້າ ຮູ້ສຶກພາກພູມໃຈ ເປັນຢ່າງຍິ່ງ ທີ່ໄດ້ມາຮ່ວມງານວາງສະແດງ “ໄມຕີຈິດມິດຕະພາບຕຳຫຼວດປະຊາຊົນລາວ-ຫວຽດນາມ” ຈັດໂດຍ ກະຊວງຕຳຫຼວດຫວຽດນາມ ຊຶ່ງຢູ່ໃນທ່າມກາງຜົນສຳເລັດອັນຍິ່ງໃຫຍ່ຂອງກຳລັງຕຳຫຼວດ ປະຊາຊົນຫວຽດນາມ-ລາວ ໃນພາລະກິດປະຕິວັດ ກໍຄືພາລະກິດປ່ຽນແປງໃໝ່ໃນການສ້າງສາ ແລະ ພັດທະນາປະເທດ ຫວຽດນາມ ແລະ ລາວ. ນີ້ແມ່ນກິດຈະກໍາທີ່ມີຄວາມໝາຍອັນເລິກເຊິ່ງ, ປະກອບສ່ວນເຂົ້າໃນການເພີ່ມທະວີຄວາມສາມັກຄີ, ການຮ່ວມມືມິດຕະພາບ ແລະ ມີປະສິດທິຜົນຂອງສອງກຳລັງຕຳຫຼວດປະຊາຊົນສອງປະເທດ ທັງເປັນການເພີ່ມພູນຄູນສ້າງສາຍພົວພັນມິດຕະພາບ ທີ່ເປັນມູນເຊື້ອອັນສະໜິດແໜ້ນຂອງສອງພັກ, ສອງລັດ, ສອງກໍາລັງ ແລະ ປະຊາຊົນ ສອງຊາດ ລາວ – ຫວຽດນາມ. ຕາງໜ້າງໃຫ້ສະຖານທູດ ສປປ ລາວ ປະຈຳ ສສ ຫວຽດນາມ ແລະ ປະຊາຊົນລາວ ທີ່ກຳລັງດຳລົງຊີວິດ, ກຳລັງສຶກສາຮ່ຳຮຽນ ແລະ ເຮັດວຽກຢູ່ ສສ ຫວຽດນາມ, ຂ້າພະເຈົ້າຂໍສະແດງຄວາມຂອບໃຈ ມາຍັງບັນດາສະຫາຍຕຳຫຼວດປະຊາຊົນຫວຽດນາມ ທີ່ໄດ້ຈັດກິດຈະກຳສະເຫຼີມສະຫຼອງ 60 ປີ ແຫ່ງວັນຊ່ຽວຊານຕຳຫຼວດຫວຽດນາມຢູ່ລາວ (22/03/1961-22/032021) ແລະ 60 ປີ ແຫ່ງວັນສ້າງຕັ້ງກຳລັງປ້ອງກັນຄວາມສະຫງົບລາວ (05/04/1961-05/04/2021) ອວຍພອນໃຫ້ສາຍພົວພັນມິດຕະພາບອັນພິເສດລາວ-ຫວຽດນາມ ໃຫ້ນັບມື້ ຈົ່ງຂຽວສົດງົດງາມ ແລະ ໝັ້ນຄົງທະນົງແກ່ນຕະຫຼອດກາລະນານ.